Document ID: 32009D0557

ODLOČBA KOMISIJE
z dne 22. julija 2009
o finančnem prispevku Skupnosti za nujne ukrepe za boj proti vezikularni bolezni prašičev v Italiji leta 2008
(notificirano pod dokumentarno številko C(2009) 5608)
(Besedilo v italijanskem jeziku je edino verodostojno)
(2009/557/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti člena 3(3) Odločbe,
ob upoštevanju naslednjega:
(1)
Vezikularna bolezen prašičev je nalezljiva virusna bolezen prašičev, ki se klinično ne loči od slinavke in parkljevke in zato povzroča motnje v trgovini znotraj Skupnosti in izvozu v tretje države.
(2)
Pri izbruhu vezikularne bolezni prašičev obstaja tveganje, da se povzročitelj bolezni razširi na druga gospodarstva s prašiči v isti državi članici, na druge države članice ali tretje države prek trgovine z živimi prašiči ali proizvodi iz njih.
(3)
Odločba Komisije 2005/779/ES z dne 8. novembra 2005 o ukrepih za zdravstveno varstvo živali pred vezikularno boleznijo prašičev v Italiji (2) določa pravila za zdravstveno varstvo živali glede vezikularne bolezni prašičev za tiste italijanske regije, ki so priznane kot proste vezikularne bolezni prašičev, in tiste, ki niso. Italijanski organi so izpolnili zahtevo glede obveščanja iz člena 11 navedene odločbe.
(4)
Odločba 90/424/EGS določa postopke, ki urejajo finančni prispevek Skupnosti za posebne veterinarske ukrepe, vključno z nujnimi ukrepi. V skladu s členom 3(2) navedene odločbe države članice prejmejo finančni prispevek, če se ukrepi uporabljajo za izkoreninjenje vezikularne bolezni prašičev.
(5)
V prvi alinei člena 3(5) Odločbe 90/424/EGS so določena pravila o deležih nekaterih stroškov, nastalih v državah članicah, ki jih lahko zajema finančni prispevek Skupnosti.
(6)
Za plačilo finančnega prispevka Skupnosti za nujne ukrepe za izkoreninjenje vezikularne bolezni prašičev veljajo pravila iz Uredbe Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (3).
(7)
Italija je v celoti izpolnila tehnične in upravne obveznosti iz člena 3(3) Odločbe 90/424/EGS in člena 6 Uredbe (ES) št. 349/2005.
(8)
Italija je 10. decembra 2008 predstavila oceno nastalih stroškov za izkoreninjenje vezikularne bolezni prašičev.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Finančni prispevek Skupnosti za Italijo
Italiji se lahko odobri finančni prispevek Skupnosti za kritje nekaterih stroškov, ki jih je navedena država članica imela leta 2008 zaradi uvedbe ukrepov za boj proti vezikularni bolezni prašičev iz člena 3(2) Odločbe 90/424/EGS.
Člen 2
Naslovnik
Ta odločba je naslovljena na Italijansko republiko.
V Bruslju, 22. julija 2009

Labels: 5
0
6
18
15